《赠任公 其二》
清代·夏曾佑

衣食困庸才，遂老关山路。对人诩流略，清夜知其误。

沧海正横流，箜篌唱无渡。所望我佳人，崛起匡天步。

长啸览太空，国土恒沙布。而子都不游，乃独游此土。

此土亿万年，又与此时遇。嗟哉天所戮，那得知其故。

为子发图书，治乱纷如雾。一治一乱间，铁血为其具。

譬如一滴水，微虫逞威怒。既生微虫间，此怒讵可措。

落月满征衣，烟帆从此去。雪耻酬百王，无为疾所怖。

作者简介：夏曾佑，字穗卿，钱塘人。光绪庚寅进士，改庶吉士，历官泗州知州。有《碎佛师杂诗》。